Is-sagrifiċċji U l-Mulej kellem lil Mosè u qallu: "Ordna lil ulied Iżrael u għidilhom: Qisu li toffruli f'waqtha l-offerta li tmissni, l-ikel li għandkom taħarqu quddiemi b'riħa tfuħ. "U għidilhom: Dan hu s-sagrifiċċju tal-ħruq li għandkom toffru lill-Mulej: ħrief tas-sena u bla difett, tnejn kuljum b'sagrifiċċju tal-ħruq għal dejjem; ħaruf wieħed toffrih filgħodu u l-ieħor toffrih filgħaxija, bejn dawl u dlam; offerta ta' waħda minn għaxra ta' efa smid miblul fi kwart ta' ħinn żejt misħuq. Dan hu s-sagrifiċċju tal-ħruq ta' dejjem li kien offrut fuq il-muntanja Sinaj b'riħa tfuħ maħruq lill-Mulej. Issawwab fuqu kwart ta' ħinn għal kull ħaruf, u ssawwab lill-Mulej l-inbid safi fil-post imqaddes. U t-tieni ħaruf toffrih filgħaxija bejn inżul ix-xemx u d-dlam bl-offerta u l-libazzjoni tiegħu, b'riħa tfuħ lill-Mulej. "Fil-jum tas-Sibt toffru żewġt iħrief tas-sena bla difett u tnejn minn għaxra ta' efa smid miblula fiż-żejt bl-offerta u l-libazzjoni tiegħu. Dan ikun is-sagrifiċċju tal-ħruq kull nhar ta' Sibt, barra mis-sagrifiċċju tal-ħruq ta' kull jum bil-libazzjoni tiegħu. "Kull l-ewwel tax-xahar toffru sagrifiċċju tal-ħruq quddiem il-Mulej: żewġ għoġiela, muntun, sebat iħrief tas-sena, bla difett, u offerta ta' tlieta minn għaxra smid miblul fiż-żejt għal kull għoġol, u offerta ta' tnejn minn għaxra smid miblul fiż-żejt għal kull muntun; u waħda minn għaxra ta' smid miblul fiż-żejt għal kull ħaruf; sagrifiċċju b'riħa tfuħ maħruq lill-Mulej. Il-libazzjonijiet tagħhom ikunu ta' nofs ħinn għal kull għoġol, u waħda minn tlieta ta' ħinn għal kull muntun, u waħda minn erbgħa ta' ħinn ta' nbid għal kull ħaruf. Dan hu s-sagrifiċċju ta' kull xahar, f'kull l-ewwel tax-xahar, fix-xhur kollha tas-sena. Joffru wkoll bodbod għall-purifikazzjoni lill-Mulej, barra s-sagrifiċċju tal-ħruq bil-libazzjoni tiegħu. Il-festa tal-Għid "Fl-ewwel xahar , fl-erbatax tax-xahar, ikun l-Għid tal-Mulej. Fil-ħmistax ta' dan ix-xahar issir festa, u għal sebat ijiem jittiekel ħobż bla ħmira. L-ewwel jum ikollkom laqgħa mqaddsa; ma tagħmlu ebda xogħol. U toffru b'sagrifiċċju tal-ħruq lill-Mulej: żewġ għoġiela, muntun u sebat iħrief tas-sena; u tqisu li jkunu bla difett. U l-offerta tagħhom tkun smid miblul fiż-żejt, tlieta minn għaxra ta' efa għall-għoġol, u tnejn minn għaxra għall-muntun, u waħda minn għaxra għal kull wieħed mis-sebat iħrief, u bodbod għall-purifikazzjoni għall-maħfra tagħkom. U dawn toffruhom minbarra s-sagrifiċċju ta' filgħodu ta' kull jum, sagrifiċċju tal-ħruq għal dejjem. Hekk tagħmlu kull jum għal sebat ijiem: taħarqu ikel b'riħa tfuħ lill-Mulej, minbarra s-sagrifiċċju tal-ħruq ta' kull jum bil-libazzjoni tiegħu. U jkollkom laqgħa mqaddsa fis-seba' jum u ma tagħmlu ebda xogħol. Il-festa ta' Għid il-Ħamsin "U f'jum il-bikri , meta tagħmlu offerta ġdida lill-Mulej fil-festa tal-ġimgħat, ikollkom laqgħa mqaddsa, u ma tagħmlu ebda xogħol. U toffru sagrifiċċju li jogħġob lill-Mulej, żewġ għoġiela, muntun u sebat iħrief tas-sena. U offerta tas-smid mibdul fiż-żejt, tlieta minn għaxra ta' efa għal kull għoġol, tnejn minn għaxra għall-muntun, u waħda minn għaxra għal kull ħaruf mis-sebat iħrief. U bodbod għall-maħfra tagħkom, minbarra s-sagrifiċċju ta' kull jum bl-offerta tiegħu u bil-libazzjoni tagħhom, u qisu li jkunu bla difett.